[ความประทับใจ / บรรยากาศ / บริการ]
ร้านนี้ชื่อพิสดารเพราะมาจากคำผวนของชื่อเจ้าของ คือ คุณอู๋กะคุณโจ้นั่นเอง ที่ทำร้านอาหารภายใต้คอนเซป From Farm To Table ที่ทำให้เราได้ลองผักออแกนิคสดๆ ปลูกเอง ทำอาหารเอง เก่งมากเลยครับ ร้านนี้ประทับใจตรงที่ทุกอย่างสด อร่อย ให้เยอะ และไม่แพงเว่อร์ ส่วนพนักงานบริการดี ขอชื่นชมในการบริหารจัดการลูกค้าครับ เพราะคนเยอะขนาดนี้ แต่หมุนโต๊ะได้เรื่อยๆ ด้านหน้ากับในร้านรับส่งลูกค้ากันไม่มีปัญหา อาหารได้เร็วกว่าที่คิดครับ ร้านนี้คนต่อแถวกินตอนเที่ยงนี่สุดๆ ไปเลยครับ ถ้ามาเป็นหมู่คณะต้องทำใจนิดนึงว่าอาจจะได้โต๊ะช้า แต่วันนี้มาแค่สองคนไม่นานครับ ร้านจะมีหลายโซนด้วยกัน มีทั้งแอร์และไม่แอร์ โดยรวมร้านใหญ่มากกก จุได้แบบ 100-200 คนสบาย วันนี้ได้นั่งโซน Y จะเป็นด้านหลังสุดที่ต่อกับแปลงผัก ไม่มีแอร์แต่ก็ไม่ร้อนจนเกินไป เพราะหลังคาออกแบบดี มีน้ำไหลบนหลังคาตลอด ระบายอากาศดี เลยไม่อบอ้าวอย่างที่คิดครับ ตอนนี้มีสาขาใหม่ซึ่งเปิดวันที่ 21 พ.ค. ที่ผ่านมา Nim City Daily ซึ่งเป็น Community Mall ที่ใหม่ เป็นกำลังใจให้นะครับ

[ที่ตั้งร้าน]
จะอยู่เส้นรอบนอกของเชียงใหม่ ทางหลวงหมายเลข 121 ครับ สามารถขับรถไปได้จากซุปเปอร์ไฮเวย์ ถ้าตั้งต้นมาจากแถวแยกรินคำ ก็ตรงจนข้ามแม่น้ำปิงมา แล้วเลี้ยงซ้ายตรงโรงพยาบาลเทพปัญญา ตรงไปทางฟ้าฮ่ามเรื่อยๆ ผ่านแยกใหญ่แรกไป แล้วเลี้ยวขวาตรงแยกใหญ่ที่ 2 ตรงมาอีกนิดร้านอยู่ซ้ายมือ ที่จอดรถถึงจะมีให้เยอะ แต่ตอนเที่ยงคนก็เยอะตาม ที่จอดเต็มแน่นหายากเหมือนกันครับ

[ราคา / ความคุ้มค่า]
ราคารวม 815 บาท ไม่มี VAT และ Service Charge แต่ร้านนี้รับบัตรเครดิตตั้งแต่ 800 ขึ้นไปนะครับ ถ้าตัดสเต็กซี่โครงออกไป ถือว่าถูกนะครับแล้วก็อิ่มมากๆ ด้วย พอให้น้ำหนักรสชาติโดยรวมเข้าไป ถือว่าคุ้มครับ

[เมนูที่สั่ง]
- สลัดไก่อบ [135.-] เป็นสลัดผักจานยัก ใส่มะเขือเทศ แตงกวาญี่ปุ่น พริกหวาน หอมใหญ่ หน่อไม้ฝรั่ง บีทรูท วางอกไก่ที่สไลซ์แล้วบนผัก พร้อมกับ Cheddar Cheese แล้วราดน้ำสลัดเต้าหู้ อร่อยใช้ได้ครับ น้ำสลัดรสชาติกลมกล่อมโอเคอยู่ ปริมาณอกไก่อาจจะดูน้อยไปหน่อยเมื่อเทียบกับปริมาณผัก แต่เรามากินเพื่อสุขภาพใช่มั้ยละครับ เน้นผักๆ

- สเต็กซี่โครงอบน้ำผึ้งซอสพริกขี้หนูออแกนิค [395.-] เป็นจานที่คุ้มสุดของวันนี้ และเป็นเมนูแนะนำของร้าน ขนาดใหญ่โตมโหฬารทีเดียว จุกเลย ราคานี้หาไม่ได้หรอกครับในกรุงเทพ บอกเลย จุดเด่นคือซี่โครงที่อบมาดีจนเนื้อนุ่มอร่อย ราดซอสพริกขี้หนูมาเต็มๆ ชนิดที่เรียกได้ว่าชุ่มฉ่ำไปทั่วอณูเนื้อซี่โครงเลย รสจัดระดับที่ผมรับได้ แต่มันมีความหวานบางอย่าง อาจจะเป็นเพราะน้ำผึ้งด้วย มันทำให้รสชาติออกมาพิเศษ ส่วนมันฝรั่งทอดก็หอม กรอบ อร่อย และผักก็มาเต็มราวกับว่าได้สลัดมาอีกจาน ถ้ารู้ก่อนอาจจะไม่สั่งสลัดแยกต่างหาก :p

- สปาเก็ตตี้พะแนงกุ้ง [115.-] จานนี้รสชาติเฉยๆ และออกมาหน้าตาแปลกนิดหน่อย อาจจะเป็นเพราะใส่ผักที่ปกติแล้วจะไม่ใส่กันในแกงพะแนง รสชาติน้ำพะแนงหวานนำ เลยไม่ค่อยเหมือนพะแนงมาก แล้วก็น่าเสียดายกุ้งที่ดูเหมือนจะตัวใหญ่ แต่แกะเนื้อออกมาได้นิดเดียว แล้วก็รสชาติเฉยๆ ครับ ปล. เมนูร้านเขียนว่าแพนง สะกดผิดนิดนึงนะครับ

- Mango Kiwi [95.-] แก้วนี้เป็นเมนูแนะนำของร้าน กีวี่ปั่นหอมดี ไม่หวานมาก สดชื่นเลยครับ และแถมมะม่วงสุกมาให้อีกครึ่งลูก กรีดและแบะออกมาเสียบไว้ข้างแก้วได้สวยและน่าตื่นตาตื่นใจดีครับ หวาน อร่อย ฉ่ำ ชอบครับ

- Mix Berry [75.-] อันนี้ของเพื่อนสั่ง เพื่อนก็บอกว่าอร่อยครับ ลองชิมดูเองแล้วก็คิดว่าอร่อยมาตรฐานทั่วไปครับ เปรี้ยวๆ สดชื่น และไม่หวานมากเกินไป